Diari Oficial de la Generalitat Valenciana


Sumari del DOGV 2493, del 21-04-1995 (1995/834479)

ORDRE de 21 de març de 1995, de la Conselleria d'Educació i Ciència, per la qual s'ofereixen ajudes econòmiques individuals per a activitats de formació permanent del professorat.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/21/(2)/dof/vci/html**

### Dades del document

Número de DOGV
:   2493

Data del DOGV
:   21-04-1995

Secció del DOGV
:   DISPOSICIONS GENERALS

Número del document
:   1995/834479


Data del document
:   21-03-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 21 de març de 1995, de la Conselleria d'Educació i Ciència, per la qual s'ofereixen ajudes econòmiques individuals per a activitats de formació permanent del professorat.   
En la nova ordenació del sistema educatiu es reconeix la formació permanent del professorat com una responsabilitat de les administracions educatives, les quals han d'establir els mitjans oportuns per tal d'afavorir-la.  
Amb la finalitat de facilitar al professorat la possibilitat de triar, per ell mateix, opcions de formació permanent i de promoció acadèmico-professional, la Conselleria d'Educació i Ciència convoca anualment ajudes econòmiques individuals per a l'assistència a activitats de formació que es realitzen tant a la Comunitat Valenciana i a la resta de l'Estat espanyol, com a l'estranger.  
La Llei 12/1994 de 28 de desembre, de Mesures Administratives i de modificació del Text Articulat de la Llei de Bases de Taxes de la Generalitat Valenciana, estableix a l'article quart, que les ajudes i beques que ha de percebre el professorat en activitat als centres docents públics no universitaris per a la seua formació, seran articulades per mitjà de línies de subvenció que a aquest efecte s'incloguen als corresponents annexos de transferències corrents de la Llei de Pressupostos anual.  
Per tot això, d'acord amb les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Convocar ajudes econòmiques individuals destinades a finançar activitats de formació del personal docent i del personal laboral especialista de nivells no universitaris de la Comunitat Valenciana.  
Segon  
Aprovar les bases per les quals es regirà aquesta convocatòria que s'inclouen en l'annex I i oferir els tipus d'ajudes econòmiques segons l'annex II.  
Tercer  
El finançament d'aquesta convocatòria va a càrrec del capítol IV, del programa 421.30, de l'exercici 1995.  
L'import global màxim destinat a aquestes convocatòries i les línies de subvenció a càrrec de les quals es faran efectives, seran els següents:  
Modalitats Import Línia de subvenció  
A 74.303.891 PTA 4.03  
B 78.972.777 PTA 4.03  
C 22.356.736 PTA 4.03  
D 55.580.657 PTA 4.09  
Si queden diners disponibles en les modalitats B i C, es podran incorporar a la modalitat A, tenint en compte que l'import total de les ajudes de les modalitats A, B i C no podrà sobrepassar els 47.494.494 PTA prevists.  
DISPOSICIONS FINALS  
Primera  
Es delega el director general d'Ordenació i Innovació Educativa per a la facultat de concedir aquestes ajudes.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 21 de març de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Primera. Objectiu de les ajudes  
Es convoquen ajudes per a sufragar les despeses totals o parcials d'assistència a jornades, congressos, seminaris o reunions d'índole anàloga, i també de cursos de formació i perfeccionament o per a l'ampliació d'estudis en universitats i centres d'investigació i perfeccionament del professorat, la finalitat dels quals siga l'actualització científica, lingüística, didàctica o metodològica, que tinguen lloc a la Comunitat Valenciana, a la resta de l'Estat espanyol o a l'estranger.  
Segona. Modalitats d'ajudes i condicions de participació  
Es podran sol·licitar les modalitats d'ajudes següents:  
\* Modalitat A  
Activitats: jornades, congressos, seminaris, cursos d'especialització, de formació i de perfeccionament i altres activitats de formació.  
Lloc de realització: Comunitat Valenciana i la resta de l'Estat espanyol.  
\* Modalitat B  
Activitats: jornades, congressos, seminaris, cursos de formació i de perfeccionament i altres activitats de formació.  
Lloc de realització: estranger.  
\* Modalitat C  
Activitats: màsters i cursos de postgrau.  
Lloc de realització: Comunitat Valenciana i la resta de l'Estat espanyol o l'estranger.  
\* Modalitat D  
Activitats: estudis acadèmics encaminats a l'obtenció d'una titulació universitària (sols estudis de 1r i 2n cicle).  
Lloc de realització: Comunitat Valenciana i la resta de l'Estat espanyol.  
Les ajudes es concediran per a activitats que es realitzen i finalitzen l'any 1995. Les ajudes per a activitats bianuals celebrades al llarg del curs 1994-1995, se sol·licitaran mitjançant aquesta convocatòria, per correspondre aquesta a l'any natural en què conclou l'activitat.  
Les ajudes sol·licitades per a la modalitat D es concediran per a sufragar les despeses de matrícula, per al curs 94/95, del 1r i 2n cicle d'estudis universitaris en universitats tant de la Comunitat Valenciana com de la resta de l'Estat espanyol.  
Els participants sols podran sol·licitar ajuda per una única activitat de les modalitats ofertes, a excepció de la modalitat D que podrà ser compatible amb qualsevol altra.  
Quedaran exclosos de la convocatòria els participants que presenten més d'una sol·licitud d'ajuda per a les modalitats A, B i C.  
El fet d'haver rebut una ajuda no implica la concessió de permís dins l'horari laboral.  
Tercera. Beneficiaris  
Seran beneficiaris d'ajudes econòmiques corresponents a les modalitats A, B i C:  
- El personal docent que està en situació d'activitat o que exerceix funcions de suport escolar en centres públics de nivell no universitari dependents de la Conselleria d'Educació i Ciència, i en centres privats concertats de nivell no universitari de la Comunitat Valenciana.  
- El personal laboral especialista dependent de la Conselleria d'Educació i Ciència, i que presta els seus serveis en centres d'aquesta conselleria.  
- El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria d'Educació i Ciència.  
Seran beneficiaris d'ajudes econòmiques corresponents a la modalitat D els funcionaris docents dependents de la Conselleria d'Educació i Ciència, amb preferència dels funcionaris de carrera respecte als interins.  
Quarta. Requisits dels sol·licitants  
Podrà sol·licitar aquestes ajudes tot el personal assenyalat a la base tercera, beneficiaris, i que tinguen les següents condicions:  
a) No rebre ajuda o beca suficient de qualsevol administració o entitat pública o privada, nacional o internacional per a la cobertura de les despeses de l'activitat de formació que es vol realitzar.  
b) No haver rebut una altra ajuda a través del programa LINGUA o ARION de 1995, excepte les sol·licituds per la modalitat D.  
c) No ser beneficiaris d'una beca obtinguda mitjançant l'Ordre de 1995, de la Conselleria d'Educació i Ciència, per la qual s'ofereixen beques per a cursos de perfeccionament lingüístic, adreçades al professorat de llengües estrangeres de Primària de la Comunitat Valenciana, en universitats i centres d'investigació i de perfeccionament a l'estranger, excepte les sol·licituds per la modalitat D.  
d) Presentar la documentació requerida en la base cinquena i complir les condicions de participació de la base segona.  
Cinquena. Documentació  
Per a formalitzar les sol·licituds es presentarà la documentació següent:  
1. Modalitats A, B i C  
1.1. Instància de sol·licitud original impresa que estarà a disposició dels interessats a les direccions territorials d'Educació, al Registre General de la Conselleria d'Educació i Ciència, als centres de professors i a les extensions dels CEP de la Comunitat Valenciana. Si no s'efectua la sol·licitud en la instància normalitzada es considerarà no presentada, i quedarà exclòs l'aspirant d'aquesta convocatòria.  
1.2. Original o fotocòpia de la convocatòria de l'activitat a què es vol assistir. Per a aquelles activitats de formació que no convoque la Conselleria d'Educació i Ciència, el sol·licitant detallarà els continguts, la duració i el lloc de realització.  
1.3. Pressupost detallat de les despeses. Pressupost de les despeses d'inscripció i ensenyament, desplaçament i/o allotjament, sempre que estiga degudament justificada.  
Es presentaran les còpies dels rebuts, factures i qualsevol altre justificant de despeses realitzades, legalment admès i que siga imputable a l'activitat per la qual es sol·licita l'ajuda.  
Quan no es puga adjuntar aquests documents, es presentarà un pressupost de les despeses de matrícula, desplaçament i/o allotjament.  
1.4. Informe, opcional, del sol·licitant, segons l'annex V, on conste la relació de l'activitat de formació amb l'etapa, cicle, àrea, especialitat o amb la funció que desenvolupa al centre, unitat o servei de treball.  
2. Modalitat D  
2.1. Instància de sol·licitud original impresa que estarà a disposició dels interessats a les direccions territorials d'Educació, al Registre General de la Conselleria d'Educació i Ciència, als centres de professors i a les extensions dels CEP de la Comunitat Valenciana. Si no s'efectua la sol·licitud en la instància normalitzada es considerarà no presentada,i quedarà exclòs l'aspirant d'aquesta convocatòria.  
2.2. Informe, opcional, del sol·licitant, segons l'annex V, on conste la relació de l'activitat de formació amb l'etapa, cicle, àrea, especialitat o amb la funció que desenvolupa al centre, unitat o servei de treball.  
2.3. Original o còpia bancària de la tranferència del pagament total de la matrícula.  
Sisè. Termini i formalització de les sol·licituds  
1. Les sol·licituds, segons el model que es facilitarà als Registres Generals de les direccions territorials d'Educació, de la Conselleria d'Educació i Ciència i als centres de professors de la Comunitat Valenciana, juntament amb la documentació corresponent, es presentaran al Registre General de les direccions territorials d'Educació, als centres d'Informació, Iniciatives i Reclamacions de la Generalitat Valenciana, a les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-ho, o a qualsevol altre lloc dels que s'indiquen en l'article 38 de la Llei de Règim Jurídic de les Administracions Públiques i del Procediment Administratiu Comú.  
En tot cas, les sol·licituds s'adreçaran a la Direcció Territorial d'Educació que corresponga segons el lloc de treball del sol·licitant.  
2. La presentació de sol·licituds s'efectuarà en els terminis següents:  
2.1. Per a les modalitats D i C  
Un mes a partir de l'endemà de la publicació d'aquesta ordre al Diari Oficial de la Generalitat Valenciana.  
2.2. Per a la modalitat B a partir de l'endemà de la publicació d'aquesta ordre al Diari Oficial de la Generalitat Valenciana i es fixa com a data límit el 12 de juny de 1995.  
2.3. Per a la modalitat A  
A partir de l'endemà de la publicació d'aquesta ordre al Diari Oficial de la Generalitat Valenciana i es fixa com a data límit el 12 de setembre de 1995.  
3. D'acord amb l'article 71 de la Llei de Règim Jurídic de les Administracions Públiques, si la sol·licitud no reuneix els requisits que indica l'article 70 de la Llei de Règim Jurídic de les Administracions Públiques i els exigits, si fa el cas, per la legislació específica aplicable, es requerirà l'interessat perquè, en un termini de deu dies, esmene la falta o acompanye els documents preceptius. Si no ho fes així, es considerarà que ha desistit de la seua petició, que s'arxivarà sense més tràmit, amb els efectes previstos en l'article 42.1 de la Llei de Règim Jurídic de les Administracions Públiques.  
Setena. Comissió de selecció  
La selecció de les sol·licituds, la realitzarà una comissió presidida pel cap del Servei de Formació del Professorat i constituïda per:  
- Els/les caps del Servei Territorial d'Educació de les direccions territorials d'Educació o un representant designat pel director territorial.  
- Un inspector/a d'educació que haja format part d'alguna de les comissions d'avaluació territorials, designat pel director general d'Ordenació i Innovació Educativa.  
- Un professor/a en activitat de centres públics d'ensenyament no universitari que hagen format part d'alguna de les comissions territorials d'avaluació, designats pel director general d'Ordenació i Innovació Educativa.  
- Un tècnic/a del Servei de Formació del Professorat, designat pel director general d'Ordenació i Innovació Educativa.  
Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa, designat pel director general d'Ordenació i Innovació Educativa.  
A les reunions de la comissió de selecció podrà assistir, amb veu però sense vot, un/una representant de cadascun dels sindicats que formen part de la Mesa Sectorial d'Educació.  
La comissió de selecció tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.  
La comissió de selecció disposarà la constitució de comissions d'avaluació territorials, a l'efecte de valorar les instàncies de sol·licitud. Aquestes comissions estaran formades, en cadascuna de les direccions territorials, pels membres següents:  
- Com a president/a de la comissió d'avaluació el/la cap del servei territorial d'Educació o el/la representant de la direcció territorial, si escau.  
- Un inspector/a d'educació, designat pel director territorial d'Educació.  
- Un director/a de CEP, designat pel director territorial d'Educació.  
- Dos professors/res, en activitat, de centres públics d'ensenyament no universitari, designats pel director territorial d'Educació.  
Hi actuarà com a secretari/ària, amb veu però sense vot, un funcionari/ària de la direcció territorial, designat pel director territorial d'Educació.  
A les reunions de la comissió d'avaluació territorial podrà assistir, amb veu però sense vot, un/una representant de cadascun dels sindicats que formen part de la Mesa Sindical Sectorial d'Educació.  
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
Vuitena. Selecció de les sol·licituds. Criteris de selecció  
La comissió seleccionadora realitzarà, per mitjà de les comissions territorials d'avaluació, i segons el barem que figura a l'annex III de l'ordre, una valoració de les sol·licituds per cadascuna de les modalitats ofertes, tenint en compte els següents criteris de selecció:  
1. Per a les sol·licituds de les modalitats A, B i C:  
1.1. Relació de l'activitat de formació amb l'etapa, cicle, àrea, especialitat o amb la funció que desenvolupa al centre, unitat o servei de treball del sol·licitant (màxim 3 punts).  
1.2. Per no rebre cap ajuda econòmica durant l'any 1994 (Programa LINGUA, ARION, beques a l'estranger, ajudes individuals modalitats A, B i C) (màxim 1 punt).  
1.3. Activitats de formació relacionades amb: (màxim 2 punts)  
\* Temes transversals.  
\* Atenció a la diversitat.  
\* Pla de formació del professorat per a centres amb implantació anticipada de l'Educació Secundària i de la Formació Professional.  
\* Curs d'especialització (Educació Física, Llengües Estrangeres, Educació Musical).  
\* Curs de formació lingüístico-tècnica en valencià.  
1.4. Altres causes (màxim 1 punt).  
2. Per a les sol·licituds de la modalitat D:  
2.1. Relació de l'activitat de formació amb l'etapa, cicle, àrea, especialitat o amb la funció que desenvolupa al centre, unitat o servei de treball del sol·licitant (3 punts màxim).  
2.2. Per no haver rebut ajuda, per la modalitat D, en la Resolució de 30 de juny de 1994, de la Direcció General d'Ordenació i Innovació Educativa, per la qual es resol la convocatòria d'ajudes econòmiques individuals per a activitats de formació permanent del professorat, DOGV 01.09.94 (màxim 1 punt).  
2.3. Curs en el qual està matriculat el participant (màxim 3 punts).  
Novena. Quantia de les ajudes  
La comissió de selecció fixarà les ajudes individualment tenint en compte, per a les modalitats A, B i C, la puntuació obtinguda així com el pressupost de despesa presentat, que es valorarà atenent les despeses d'inscripció i ensenyament, durada de l'activitat, necessitat de desplaçament i/o allotjament en el lloc de celebració de l'activitat i també es tindrà en compte el nombre de sol·licituds presentades en relació amb les disponibilitats pressupostàries.   
En la modalitat D, la quantia serà fixada atenent l'import de la matrícula, la puntuació obtinguda i el nombre de sol·licituds presentades en relació amb les disponibilitats pressupostàries.  
En tot cas, les quanties de les ajudes no podran ser superiors a les quantitats següents:  
Modalitat A 85.000 PTA  
Modalitat B 150.000 PTA  
Modalitat C 175.000 PTA  
Modalitat D 85.000 PTA  
Seran desestimades les sol·licituds d'ajuda que comporten despeses inferiors a les quantitats següents:  
Modalitat A 15.000 PTA  
Modalitat B 35.000 PTA  
Modalitat C 40.000 PTA  
Modalitat D 15.000 PTA  
L'import de les ajudes que es concedeixen no podrà ser d'una quantia que supere el cost de l'activitat a desenvolupar pel beneficiari.  
Deu. Calendari de resolucions  
L'estudi de les sol·licituds i la seua proposta de resolució es realitzarà tenint en compte la puntuació obtinguda en l'aplicació del barem de la base vuitena i segons la disponibilitat pressupostària. El calendari de resolució serà el següent:  
1. En la segona quinzena de maig de 1995, es concediran ajudes per a sol·licituds corresponents a les modalitats C i D.  
2. En la segona quinzena de juny de 1995 es concediran ajudes per a sol·licituds corresponents a la modalitat B.  
3. En la primera quinzena d'octubre de 1995 es concediran ajudes per a les sol·licituds corresponents a la modalitat A.  
Si no recau resolució expressa en el calendari establert, les sol·licituds s'entendran desestimades, sense perjudici del que es dispose quan es dicte la resolució expressa.  
La comissió de selecció, una vegada estudiats els informes tramesos per les comissions d'avaluació territorials farà pública la proposta provisional de resolució d'ajuda al tauler d'anuncis de la Conselleria d'Educació i Ciència, de les direccions territorials d'Educació i dels centres de professors i hi haurà un termini de 10 dies naturals per a reclamar davant la comissió de selecció. Aquestes reclamacions es presentaran al registre de les direccions territorials d'Educació.  
Trascorregut aquest termini, una vegada estudiades i, si escau, ateses aquestes reclamacions, la comissió de selecció formularà, en les dates indicades en aquesta base, davant la Direcció General d'Ordenació i Innovació Educativa, una proposta de resolució de concessió o denegació. El director general d'Ordenació i Innovació Educativa resoldrà la convocatòria per delegació del conseller.  
Les resolucions definitives de la Direcció General d'Ordenació i Innovació Educativa, per delegació del conseller d'Educació i Ciència, seran publicades al Diari Oficial de la Generalitat Valenciana i contindran la relació de beneficiaris amb l'import de les ajudes concedides i la relació de sol·licituds d'ajudes desestimades.  
Les resolucions de concessió o denegació, seran exposades als taulers d'anuncis dels serveis centrals de la Conselleria d'Educació i Ciència, de les direccions territorials d'Educació i dels centres de professors.  
Onze. Renúncies  
Una vegada publicada la relació provisional hi haurà un termini de 10 dies naturals per a presentar la renúncia a la concessió de l'ajuda davant de la comissió seleccionadora. Aquestes renúncies es presentaran en el registre de les direccions territorials.  
Dotze. Percepció de les ajudes  
1. Percepció de les ajudes.  
1.1 Modalitat D:   
La percepció de l'ajuda tindrà lloc a partir de la publicació de la resolució al Diari Oficial de la Generalitat Valenciana.  
1.2 Modalitats A, B, C:   
La percepció de l'ajuda està condicionada al fet que l'interessat justifique degudament la seua participació en l'activitat de formació. Per a això trametrà la documentació següent:  
a) Fitxa resum de l'activitat realitzada d'acord amb l'annex IV.  
b) Fotocòpia del certificat de participació, expedit per l'entitat organitzadora de l'activitat, en què aparega la durada d'aquesta, o si no n'hi ha, altra documentació que acredite fefaentment la participació del beneficiari en l'activitat per la qual rep l'ajuda.  
2. La documentació esmentada es trametrà, una vegada resolta la concessió d'ajuda, a la Direcció General d'Ordenació i Innovació Educativa, av. Campanar, 32, 46383 de València, i l'últim dia per a presentar aquesta documentació justificativa serà:  
\* Per a les modalitats B i C: el 15 de setembre de 1995  
\* Per a la modalitat A: el 30 d'octubre de 1995  
Si els beneficiaris no presenten l'esmentada documentació dins dels terminis assenyalats i no han presentat la renúncia en el termini indicat a la base onze, no percebran l'ajuda concedida. Als efectes de sol·licitar una nova ajuda en la propera convocatòria se'ls comptabilitzarà com a ajuda rebuda, a excepció d'aquells casos que justifiquen els motius pels quals no han realitzat l'activitat.  
3. Tota alteració en les condicions que es tenen en compte per a la concessió de l'ajuda i, en tot cas, l'obtenció concorrent de subvencions o ajudes atorgades per altres Administracions o entitats públiques o privades, podrà ocasionar la modificació de la resolució de la concessió. També caldrà fer la modificació de la resolució de la concessió, el reintegrament de l'excés que corresponga i el pagament de l'interès de demora des del moment del pagament de l'ajuda, quan el seu import siga d'una quantia que, aïlladament o en concurrència amb altres subvencions o ajudes de les Administracions públiques o d'altres entitats públiques o privades, nacionals o estrangeres, supere el cost de l'activitat a desenvolupar pel beneficiari.  
Així mateix, seran causes de reintegrament de les quantitats percebudes les previstes en l'article 47.9 de la Llei d'Hisenda Pública de la Generalitat Valenciana.  
Tretze. Devolució de la documentació aportada  
Una vegada s'haja publicat la resolució corresponent, els participants per la modalitat D, les sol·licituds dels quals hagen estat denegades, podran retirar l'original de la transferència bancària aportada, sol·licitant-ho al Servei d'Educació de la Direcció Territorial corresponent durant el mes de juny de 1995. Quan haja finalitzat aquest termini, s'entendrà que renuncien a la documentació.


Còpia Permalink ELI